ପ୍ରତିଷ୍ଠା ଦିବସରେ ବିପିୟୁଟିର ସ୍ୱତନ୍ତ୍ର ପରିଚୟ ସୃଷ୍ଟି ପାଇଁ ଆହ୍ୱାନ LocalWire-Odisha LocalWire\nରାଉରକେଲା,ନଭେମ୍ବର ୨୧(ଲୋକାଲ ୱାୟର) ବିଜୁ ପଟ୍ଟନାୟକ ବୈଷୟିକ ବିଶ୍ୱବିଦ୍ୟାଳୟ ରାଉରକେଲାରେ ସ୍ଥାପନର ୧୬ ବର୍ଷ ବିତି ଯାଇଥିଲେ ବି ଏହାର ସ୍ୱତନ୍ତ୍ର ପରିଚୟ ସୃଷ୍ଟି ହୋଇ ନଥିବାରୁ ସେ ଦିଗରେ ଉଦ୍ୟମ କରିବାକୁ ଶିକ୍ଷାନୁଷ୍ଠାନର ପ୍ରତିଷ୍ଠା ଦିବସରେ ବିଶିଷ୍ଟ ଅତିଥି ମାନେ ବୁଧବାର ଆହ୍ୱାନ ଦେଇଛନ୍ତି ।\nବିପିୟୁଟିର ୧୭ ତମ ପ୍ରତିଷ୍ଠା ଦିବସ ଉପଲକ୍ଷେ ବିଶ୍ୱବିଦ୍ୟାଳୟର ପ୍ରେକ୍ଷାଳୟଠାରେ ଆୟୋଜିତ ଉତ୍ସବରେ କୁଳପତି ତଥା ଉତ୍ତରାଞ୍ଚଳ ରାଜସ୍ୱ କମିଶନର ଡିଭି ସ୍ୱାମୀ ଆହ୍ୱାନ େଽଇଛନ୍ତି । ସେ କହିଲେ, ବିପିୟୁଟି ଅଧୀନରେ ପ୍ରାୟ ଦେଢ଼ଶହ ଶିକ୍ଷାନୁଷ୍ଠାନ ରହିଛି । ଲକ୍ଷା%ଧକ ଛାତ୍ରଛାତ୍ରୀ ଏଠାରୁ ଉତ୍ତୀର୍ଣ୍ଣ ହେଉଛନ୍ତି । ତେବେ ବିପିୟୁଟିର ନାମ ନେବା ଅଥବା ତାକୁ ନେଇ ଗର୍ବ ଅନୁଭବ କରିବା ଦେଖିବାକୁ ମିଳୁନାହିଁ । ତେଣୁ ଏହି ଶିକ୍ଷାନୁଷ୍ଠାନର ଏକ ସ୍ୱତନ୍ତ୍ର ପରିଚୟ ସୃଷ୍ଟି ପାଇଁ ସମସ୍ତେ ଉଦ୍ୟମ କରିବାକୁ ସେ ପରାମର୍ଶ ଦେଇଥିଲେ ।\nରାଉରକେଲା ସ୍ମାର୍ଟ ସିଟିର ସିଇଓ ତଥା ମହାନଗର ନିଗମ କମିଶନର ରଶ୍ମିତା ପଣ୍ଡା ଉତ୍ସବର ମୁଖ୍ୟବକ୍ତା ଭାବେ ଯୋଗଦେଇ ସ୍ମାର୍ଟ ସିଟିର ଆବଶ୍ୟକତା ଉପରେ ତାଙ୍କ ବକ୍ତବ୍ୟ ରଖି ସହରୀକରଣର ବିଭିନ୍ନ ଚ୍ୟାଲେଞ୍ଜ ସମ୍ପର୍କରେ ସୂଚନା ଦେଇଥିଲେ । ନାଗରିକମାନଙ୍କୁ ସୁବିଧା ପ୍ରଦାନ ପାଇଁ ଯେଉଁ ଯୋଜନାମାନ ପ୍ରସ୍ତୁତ ହେଉଛି ସେଥିରେ ବୈଷୟିକ ଜ୍ଞାନର ଏକ ବିଶେଷ ଭୂମିକା ରହିଛି । ପ୍ରଯୁକ୍ତି ବିଦ୍ୟାକୁ ସେଥିରୁ ଅଲଗା କରି ସ୍ମାର୍ଟ ସିଟିର ପରିକଳ୍ପନା ଅସମ୍ଭବ । ସେଥିପାଇଁ ରାଉରକେଲା ଅର୍ବାନ ଇନୋଭେସନ୍ ସେଣ୍ଟର ପ୍ରତିଷ୍ଠା କରି ଏହା ଉପରେ ଗୁରୁତ୍ୱାରୋପ କରାଯାଉଛି ବୋଲି ସେ କହିଥିଲେ ।\nଏନ୍ଆଇଟିର ନିର୍ଦ୍ଦେଶକ ପ୍ରଫେସର ଅନିମେଶ ବିଶ୍ୱାସ ବୈଷୟିକ ଶିକ୍ଷାର ଇତିହାସ ଅବତାରଣା କରି ବାଙ୍ଗାଲୋର ଠାରେ ଟାଟା ଇନ୍ଷ୍ଟିଚ୍ୟୁଟ୍ରୁ କିପରି ଏହାର ମୂଳଦୁଆ ପଡ଼ିଲା ଓ ପରବର୍ତ୍ତୀ ଅବସ୍ଥାରେ ରିଜିଓନାଲ ଇଂଜିନିୟରିଂ କଲେଜ ଏବଂ ଆଇଆଇଟିମାନ ପ୍ରତିଷ୍ଠା ହେବା ସହିତ ବେସରକାରୀ ଉଦ୍ୟମରେ କେବଳ ମନିପାଲଠାରେ ୭୮ଟି କଲେଜ ପ୍ରତିଷ୍ଠା ହେଲା ସେ ସମ୍ପର୍କରେ ଆଲୋକପାତ କରିଥିଲେ ।\nରେଜିଷ୍ଟ୍ରାର ହିମାଂଶୁ ଶେଖର ବେହେରା ବିଶ୍ୱବିଦ୍ୟାଳୟର ଅତୀତ, ବର୍ତ୍ତମାନ ଓ ଭବିଷ୍ୟତ ସମ୍ଭାବନା ଉପରେ ଆଲୋକପାତ କରିଥିଲେ । ଏହି ଅବସରରେ ପି ଆଣ୍ଡ ଆଇଟି ନିର୍ଦ୍ଦେଶକ ଡ. ମିତାଲି ଦାଶ, ଏକ୍ଜାମିନେସନ୍ ନିର୍ଦ୍ଦେଶକ ଡ. ଦୀପକ କୁମାର ସାହୁ, କରିକୁଲମ ଡେଭଲପମେଣ୍ଟ ନିର୍ଦ୍ଦେଶକ ଡ. ପାର୍ଥ ସରକାର, ଓଏଫ୍ଏସ୍ (ଏସ୍ଜି) ବିତ୍ତ ଅଧିକାରୀ ସ୍ମୃତିରେଖା ସାହୁ ଉପସ୍ଥିତ ଥିଲେ ।
